देश में शिवसेना ने मराठा प्रेम के नाम पर जो लडाई छेडी हुयी है उसने इन दिनों देश प्रेम का रुख अख्तियार कर लिया है। कभी महाराष्ट्र में ‘बजाओ पुंगी हटाओ लुंगी’ का नारा देने वाले बालासाहेब ठाकरे आज जबरदस्त देशभक्ति का प्रदर्शन करते हुये सडक़ों पर उतर आये हैं और उन्हें शाहरुख खान के पाकिस्तानी खिलाडियों के आईपीएल में चयन को लेकर दिये गये बयान में देशद्रोह जैसा कुछ नजर आता है। बालासाहेब ने इसे देश प्रेम से जोडा है और कहा है कि पाकिस्तानी खिलाडियों से मोहब्बत जताने वालों को वे कभी माफ नहीं करेंगे। लेकिन क्या वे इस बात का जवाब दे पायेंगे कि कुछ दिनों पूर्व उन्होंने सचिन तेंदुलकर को भी इस बात के लिये धमकाया था कि उन्होंने खुद को पहले भारतीय क्यों कहा। क्या वे इस बात का जवाब देंगे कि वे उत्तर भारतीयों से घृणा क्यों करते हैं, वह खुद इस बात की दुविधा में हैं कि वे मराठियों की बात करते हैं, या भारतीयों की या फिर हिंदू हितों की। उनकी इस घृणास्पद राजनीति ने देश में इस बात की लडाई तेज कर दी है कि आखिर भारत पर पहला हक हिंदुओं का है या मुसलमानों का। आजादी के तिरसठ साल बाद भी इस बात को जिंदा रखने का श्रेय ऐसे ही राजनीतिज्ञों को जाता है जिन्होंने क्षेत्र, भाषा, जाति के नाम पर देश को बांटने में कोई कसर नहीं रखी। इस बात से सबसे गलत संदेश यह गया कि देश ने लोगों को हिंदू और मुसलमान के नाम पर विभक्त कर दिया। हां, यह बात सही है कि पाकिस्तान जैसे राष्ट्रद्रोही देश का नाम सुनते ही किसी के भी तन मन में आग लग जाती हो लेकिन शाहरुख ने ऐसा बयान नहीं दिया था जिससे राष्ट्रप्रेम पर आंच आये। कुल मिलाकर मराठा प्रेम और हिंदू हितों की लडाई लडने वाली शिवसेना ने इस पूरे मुद्दे को अपनी अस्मिता से जोड लिया और माय नेम इज खान की रिलीज के दिन जबरदस्त ड्रामा देखने को मिला। शिवसेना के इस प्रकरण ने देश को फिर से उस दर्द की याद दिला दी जिसने हमें देश विभाजन का दर्द दिया। आखिर ऐसा क्यों होता है कि देश में आतंकी हमला होते ही खुफिया एजेंसियों की सुईयां लश्कर, हुजी और पाकिस्तान में बैठे आतंकी संगठनों की ओर घूम जाती है और इसमें कोपभाजन बनना पडता है हमारे देश के उन देशभक्त मुसलमानों को जिन्हें बार-बार इस बात का सर्टीफिकेट देना पडता है कि वे भारतीय हैं या भारत से प्रेम करते हैं। आजादी के इतने दशक बाद भी इस स्थिति के लिये हमारे राजनेता जिम्मेदार हैं जिन्होंने हिंदू-मुसलमानों के बीच जहर घोलकर अपनी राजनीतिक रोटियां सेंकनी जारी रखी। आखिर ऐसा क्यों हुआ, क्यों कोई इस देश में हिंदुओं से इस बात का प्रमाण नहीं मांगता कि तुम देशभक्त हो या नहीं। करोडों रुपये का घोटाला करने वालों से कोई इस बात का जवाब क्यों नहीं मांगता कि तुम देशभक्त हो या नहीं, देश में 1984 दंगे कराने वालों से कोई इस बात का जवाब नहीं मांगता कि आप देशभक्ति का प्रमाण दो। इस देश के विभाजन का विरोध मुसलमानों ने भी किया था और जिन लोगों को देश विभाजन की जल्दी थी वे भी धर्म से हिंदू ही थे। ऐसे में क्यों बार-बार मुसलमानों को न्यायिक कटघरे में खडा कर दिया जाता है कि आप अपनी देशभक्ति का सबूत दो। क्यों साध्वी प्रज्ञा और कर्नल पुरोहित जैसे लोगों से इस बात का जवाब नहीं मांगा जाता कि तुम हिंदू राष्ट्र बनाने के नाम पर देश में दंगों को अंजाम देने की योजना बना रहे थे। क्यों नरेंद्र मोदी जैसे लोगों से इस बात का जवाब नहीं मांगा जाता कि गोधरा दंगों में निर्दोष मुसलमानों ने किसी का क्या बिगाडा था। हां गलत लोग सभी जगह हो सकते हैं लेकिन इसका यह मतलब तो नहीं कि आप देश के सारे मुसलमानों पर शक करें। क्या देश को इतनी तरक्की दिलाने में मुसलमानों का कम अहम रोल है, क्या देश के पूर्व राष्ट्रपति एपीजे अब्दुल कलाम ने देश को परमाणु शक्ति संपन्न राष्ट्र नहीं बनाया आखिर इसके बाद भी हम क्यों मुसलमानों से इस बात का जवाब मांगते हैं कि तुम देशभक्त हो या नहीं। इस पूरी स्थिति के लिये देश के भ्रष्ट नेता जिम्मेदार हैं।